Na temelju članka 17. stavka 1. alineje 1. Zakona o sustavu civilne zaštite (Narodne novine 82/15, 118/18, 31/20, 20/21, 114/22) i članka 41. točke 33. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 i 16/22), Gradska skupština Grada Zagreba, na XX. sjednici, X. prosinca 2023., usvojila je

**PLAN**

**razvoja sustava civilne zaštite Grada Zagreba za 2024.**

**UVOD**

Plan razvoja sustava civilne zaštite za 2024. (u daljnjem tekstu: Plan) izrađuje se na temelju Smjernica za organizaciju i razvoj sustava civilne zaštite na području Grada Zagreba za razdoblje od 2021. do 2024. (Službeni glasnik Grada Zagreba 34/20 - u daljnjem tekstu: Smjernice) kojima su utvrđeni prioriteti razvoja sustava civilne zaštite kroz četiri godine, a na temelju provedenih aktivnosti protekle godine i doprinosa tih aktivnosti postizanju ciljeva definiranih Smjernicama.

S obzirom na to da Smjernice utvrđuju prioritete razvoja sustava civilne zaštite kroz četiri godine, u Plan su implementirani samo ciljevi iz Smjernica koji se planiraju ostvariti u 2024. godini.

Sustav civilne zaštite obuhvaća mjere i aktivnosti kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa te otklanjanja posljedica terorizma i ratnih razaranja. Ostvarenje Plana izravno ovisi o financijskim sredstvima u Proračunu Grada Zagreba za 2024. godinu.

**OPERATIVNE SNAGE SUSTAVA CIVILNE ZAŠTITE GRADA ZAGREBA**

Operativne snage sustava civilne zaštite na području Grada Zagreba su:

-   Stožer civilne zaštite Grada Zagreba (u daljnjem tekstu: Stožer)

-   stožeri civilne zaštite gradskih četvrti Grada Zagreba (u daljnjem tekstu: stožeri GČGZ)

-   operativne snage vatrogastva

-   operativne snage Hrvatskog Crvenog križa - Gradsko društvo Crvenog križa Zagreb (u daljnjem tekstu: GDCK Zagreb)

-   operativne snage Hrvatske gorske službe spašavanja - Stanica Zagreb

-   udruge građana od interesa za sustav civilne zaštite

-   postrojbe civilne zaštite opće namjene Grada Zagreba

-   postrojbe civilne zaštite specijalističke namjene Grada Zagreba

-   povjerenici i zamjenici povjerenika civilne zaštite

-   pravne osobe od interesa za sustav civilne zaštite na području Grada Zagreba.

**PRIORITETI RAZVOJA TIJEKOM 2024. PO SEGMENTIMA**

Na temelju Smjernica i provedenih aktivnosti protekle godine i doprinosa tih aktivnosti postizanju ciljeva definiranih Smjernicama utvrđeni su prioriteti razvoja po segmentima.

**a) OPERATIVNE SNAGE SUSTAVA CIVILNE ZAŠTITE GRADA ZAGREBA**

***Stožer***

Potrebno je nastaviti s prezentacijom planskih dokumenata Stožeru te planirati održavanje stožerno-zapovjedne vježbe u kojoj će se proigravati scenariji velikih nesreća i katastrofa. Edukacija Stožera i konstantno osvježavanje znanja vrlo su bitni preduvjeti uspješnog rada Stožera.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| - osposobljavanje i edukacija Stožera  - najmanje jedanput godišnje Stožeru predstaviti sadržaj planskih dokumenata iz područja civilne zaštite  - najmanje jedanput u dvije godine održati stožerno-zapovjednu vježbu s ciljem provježbavanja jednog ili više postojećih scenarija velike nesreće i katastrofe | - osposobljavanje članova Stožera koji nisu prošli osposobljavanje  - prezentacija planskih dokumenata |  |
| II. kvartal |
| - sudjelovanje u stožerno-zapovjednoj vježbi | IV. kvartal |

Zaključak:

Provest će se osposobljavanje članova Stožera od strane Nastavnog nacionalnog središta civilne zaštite koji još nisu prošli osposobljavanje, nastaviti s prezentacijom planskih dokumenata te u posljednjem kvartalu planirati održavanje stožerno-zapovjedne vježbe u kojoj će se proigravati scenariji velikih nesreća i katastrofa. Na navedenoj vježbi članovi Stožera trebaju pokazati poznavanje planskih dokumenata i usvojena znanja s ciljem donošenja pravodobnih i optimalnih odluka i koordinacije s upravljačkim skupinama.

***Stožeri GČGZ-a***

Potrebno je nastaviti s prezentacijom planskih dokumenata stožerima GČGZ uz sudjelovanje upravljačkih skupina postrojbi civilne zaštite opće namjene Grada Zagreba. Isto tako biti će potrebno inicirati redovite koordinacijske sastanke stožera GČGZ-a s upravljačkim skupinama postrojbi civilne zaštite opće namjene Grada Zagreba.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| - osposobljavanje i edukacija stožera GČGZ-a  - najmanje jedanput godišnje stožerima predstaviti sadržaj planskih dokumenata iz područja civilne zaštite  - inicirati godišnje koordinacijske sastanke Stožera sa stožerima GČGZ-a  - inicirati redovite koordinacijske sastanke stožera GČGZ-a s upravljačkim skupinama postrojbi civilne zaštite opće namjene Grada Zagreba | prezentacija planskih dokumenata | tijekom 2024. |
| održavanje koordinacijskog sastanka načelnika stožera GČGZ-a s upravljačkim skupinama postrojbi civilne zaštite opće namjene Grada Zagreba | II. kvartal |
|  |  |
| održavanje koordinacijskog sastanka Stožera s načelnicima stožera GČGZ-a | tijekom 2024. |

Zaključak:

Članovi stožera GČGZ-a koji nisu prošli, trebaju proći osposobljavanje koje provodi Nastavno nacionalno središte civilne zaštite. Potencirat će se održavanje redovitih koordinacijskih sastanaka između Stožera i stožera GČGZ-a te Stožera GČGZ-a s upravljačkim skupinama postrojbi civilne zaštite opće namjene Grada Zagreba.

Međusobno upoznavanje na koordinacijskim sastancima i zajednički rad u Stožeru rezultirat će razrješavanjem eventualnih nejasnoća oko nadležnosti i načina postupanja tijekom velikih nesreća i katastrofa. Cilj je da svi sudionici u sustavu civilne zaštite budu svjesni svojih odgovornosti i odluka koje je potrebno donositi kako bi se izbjeglo preklapanje ovlasti, nesnalaženje ili čekanje da odluku donese netko drugi u trenucima kada nema vremena za čekanje.

***Operativne snage vatrogastva***

Temeljne operativne snage sustava civilne zaštite (vatrogastvo, GDCK Zagreb, Hrvatska gorska služba spašavanja - Stanica Zagreb) provodit će redovne aktivnosti sukladno svojim planovima rada za 2024., a po aktivaciji sustava civilne zaštite izvršavat će mjere i aktivnosti iz sustava civilne zaštite. Opis planiranih aktivnosti Javne vatrogasne postrojbe Grada Zagreba (u daljnjem tekstu: JVP GZ-a) i Vatrogasne zajednice Grada Zagreba (u daljnjem tekstu: VZGZ-a) dan je u nastavku.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| Provedba obrazovanja, osposobljavanja i usavršavanja (JVP GZ) | - provedba obrazovanja, osposobljavanja i usavršavanja redovitim nastavnim temama JVP-a (nastava u JVP se obavlja svakodnevno kroz 10 teoretskih i 54 taktičkih zadataka) | kontinuirano |
| Provedba obrazovanja, osposobljavanja i usavršavanja (VZGZ) | - osposobljavanje vatrogasnih kadrova prema Pravilniku za zvanje: vatrogasna mladež, vatrogasac, vatrogasac 1. klase, vatrogasni dočasnik, vatrogasni dočasnik 1. klase, vatrogasni časnik i vatrogasni časnik 1. klase. Usavršavanje vatrogasnih kadrova prema Pravilniku za specijalnosti: aparati za zaštitu dišnih organa i strojar | kontinuirano tijekom 2024., prema Planu osposobljavanja i usavršavanja. |
| Permanentno ulaganje u opremu i sredstva za gašenje požara (vatrogasna vozila, oprema za gašenje požara)  (JVP GZ) | - u planu je nabava (ako se osiguraju sredstva) više vatrogasnih vozila kao i opreme (pumpe, pile, osobna zaštitna oprema, oprema za poboljšanje rada OKC-a) | kontinuirano |
| Permanentno ulaganje u opremu i sredstva za gašenje požara (vatrogasna vozila, oprema za gašenje požara)  (VZGZ) | - nabava novih vatrogasnih vozila, opreme i sredstava za gašenje požara | kontinuirano tijekom 2024., prema Planu nabave vatrogasnih vozila i opreme koji će se donijeti nakon odobrenih sredstava iz proračuna Grada Zagreba |
| Prijam novih vatrogasaca (JVP GZ) | - u planu je prijam 38 novih  vatrogasaca | II. kvartal |
| Prijam novih vatrogasaca (VZGZ) | - učlanjenje novih članova u dobrovoljna vatrogasna društva Zajednice | kontinuirano |
| Održavanje mobilnosti voznog parka (pregledi, servisi i atestiranja)  (JVP GZ) | - redovni i izvanredni servisi, pregledi i atesti sukladno potrebama | kontinuirano |
| Održavanje mobilnosti voznog parka (pregledi, servisi i atestiranja)  (VZGZ) | - redovni servisi, popravci, osiguranja i tehnički pregledi 132 vatrogasna vozila, 50 vatrogasnih prikolica.  - redovni servisi i popravci ugradbenih i prijenosnih vatrogasnih pumpi. Popravci ostale vatrogasne opreme. | kontinuirano |
| Suradnja s ostalim žurnim službama (JVP GZ) | - suradnja na intervencijama i u zajedničkim vježbama | kontinuirano |
| Suradnja s ostalim žurnim službama (VZGZ) | - suradnja će se ostvarivati tijekom cijele godine | kontinuirano |

Zaključak:

S ciljem povećanja operativnosti članova postrojbi dobrovoljnih vatrogasnih društava (u daljnjem tekstu: DVD-ovi) VZGZ-a tijekom cijele godine provodit će se opći program teorijske i praktične nastave u postrojbama DVD-ova, svaki DVD izvest će tijekom godine tri teme iz Općeg programa teorijske i praktične nastave u postrojbama DVD-a, a isto tako izvodit će se i zajedničke vježbe te obuke postrojbi DVD-a i JVP-a Grada Zagreba, sve navedeno prema Planu koji će donijeti DVD-ovi.

Učinkovitom provedbom vatrogasne djelatnosti, razvojem vatrogasnog sustava temeljenog na gospodarskom i tehnološkom razvoju, provedbom mjera za ujednačavanje stupnja zaštite od požara na cijelom području grada Zagreba te preventivnim djelovanjem u pogledu smanjenja rizika od nastajanja požara i velikih nesreća ili katastrofa pružat će se pomoć cjelokupnom sustavu civilne zaštite Grada Zagreba.

***Operativne snage GDCK Zagreb***

Temeljne operativne snage sustava civilne zaštite (vatrogastvo, GDCK Zagreb, Hrvatska gorska služba spašavanja - Stanica Zagreb) provodit će svoje redovne aktivnosti sukladno svojim planovima rada za 2024., a po aktivaciji sustava civilne zaštite izvršavat će mjere i aktivnosti iz sustava civilne zaštite.

U razdoblju od 01.10.2023.-01.10.2024. planirana je nabava dodatne osobne i skupne opreme za djelovanje u kriznim situacijama. Planirana je kontinuirana provedba obnove znanja i usavršavanja za članove interventnog tima i članove spasilačkog kluba. Kroz potpisane EU projekte i nadolazeće projekte, sredstva iz javnih ovlasti i drugih izvora financiranja planirana je nabava dodatnih teretnih vozila, izrada protokola za djelovanje u kriznim situacijama te nabava i popunjavanje specijalne opreme za krizne situacije.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| Osposobljavanje pripadnika interventnog tima GDCK Zagreb | - osposobljavanje za člana interventnog tima GDCK Zagreb koje se sastoji od edukacija iz sljedećih cjelina: procjena situacije i koordinacija, prva pomoć, služba traženja, podizanje naselja i organizacija smještaja, psihosocijalna podrška i opskrba vodom i sanacija. | II. kvartal |
| - vježba obnove znanja iz prve pomoći za sve članove interventnog tima | I. kvartal |
| - vježba podizanja šatorskih naselja | II. i IV. kvartal |
| - vježba provjere opreme za operativno djelovanje na terenu | II. i IV. kvartal |
| - vježba spašavanja na vodi | II. i III. kvartal |
| - vježba provjere opreme za spašavanje na vodi | I. kvartal |
| - zajedničke vježbe sustava civilne zaštite Grada Zagreba | II. i III. kvartal |
| Prijam novih članova interventnog tima GDCK Zagreb | - uključivanje novih volontera u rad interventnog tima GDCK Zagreb | kontinuirano |
| Operativno djelovanje na terenu | - izlazak na intervencije sukladno potrebama ili pozivima | kontinuirano |
| Suradnja s ostalim službama | - suradnja na zajedničkim intervencijama i vježbama sustava civilne zaštite | kontinuirano |
| Nabava i nadogradnja opreme | - nabava opreme za operativno djelovanje na terenu te popravak i nadogradnja postojeće opreme | kontinuirano |

Zaključak:

Kontinuiranom edukacijom i osposobljavanjem volontera i zaposlenika za djelovanje u kriznim situacijama GDCK Zagreb održat će se razina spremnosti operativnog djelovanja.

***Operativne snage Hrvatske gorske službe spašavanja - Stanica Zagreb***

Temeljne operativne snage sustava civilne zaštite (vatrogastvo, GDCK Zagreb, Hrvatska gorska služba spašavanja - Stanica Zagreb, u daljnjem tekstu: HGSS - Stanica Zagreb) provodit će svoje redovne aktivnosti sukladno svojim planovima rada za 2024., a po aktivaciji sustava civilne zaštite izvršavat će mjere i aktivnosti iz sustava civilne zaštite.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| Osposobljavanje pripadnika HGSS - Stanice Zagreb | Osposobljavanje koje organizira HGSS - Stanica Zagreb:  - vježba za letače spašavatelje – vježba helikopterskog spašavanja  - vježba za potrage i obuke i licenciranje potražnih pasa  - vježba prve pomoći i transporta priručnim sredstvima – improvizacije  - vježba spašavanja s dalekovoda, žičara, visokih stabala i sl.  - vježba spašavanja motornim sanjkama i ATV vozilom  - vježba stijenske tehnike spašavanja i spašavanja s visokih objekata  - vježba spašavanja u zimskim uvjetima  - vježba spašavanja iz speleoloških objekata  - vježba spašavanja na brzim vodama  - vježba vožnje terenskih automobila i kontrola prohodnosti puteva na Medvednici  - vježba turnog, visokogorskog skijanja, spašavanja izvan skijališta, te lavinskog spašavanja  - pokazna vježba spašavanja s visokih objekata  - pokazna vježba na Zagrebačkom velesajmu (radi se u suradnji s ostalim službama - CZ Grada Zagreba i RH, JVP, VZGZ, UHMP, HGSS, MUP i dr.)  - druge vježbe i pokazne vježbe u suradnji sa strukturama zaštite i spašavanja županija, gradova i općina, CZ, MUP, DVD, JVP, HMP | I. - IV. kvartal |
| Osposobljavanje koje organizira HGSS:  - tečajevi pružanja prve pomoći u neurbanim područjima  - tečaj spašavanja u zimskim uvjetima  - tečaj spašavanja u ljetnim uvjetima i stijenskog spašavanja  - tečaj speleo spašavanja  - tečaj ITLS  - tečaj skijanja  - tečaj helikopterskog spašavanja  - tečaj digitalne kartografije u potragama  - tečaj kartografije i izrade karata  - tečaj terenske vožnje  - tečaj rukovanja bespilotnim sustavima  - tečajevi za vodiče pasa i pse (potražne timove)  - tečajevi spašavanja na divljoj vodi  - tečaj za rukovanje eksplozivom  - ostali tečajevi i edukacije | I. - IV. kvartal |
| Vježbe koje organizira HGSS:  - vježba spašavanja u zimskim uvjetima  - vježba stijenskog spašavanja  - vježba potrage  - vježbe vodiča pasa i pasa (potražnih timova)  - vježbe upravljanja bespilotnim sustavima  - vježbe spašavanja na divljoj vodi | I. - IV. kvartal |
| Sudjelovanje u vježbama sustava civilne zaštite Grada Zagreba | - vježbe i edukacija CZ Grada Zagreba uz suradnju s Gradskim uredom za mjesnu samoupravu, promet, civilnu zaštitu i sigurnost, JVP GZ i ostalim postrojbama civilne zaštite opće i specijalističke namjene | I- IV. kvartal |
| Uključivanje novih pripadnika u rad HGSS - Stanice Zagreb i njihovo osposobljavanje | - uključivanje četiri nova pripadnika te početak njihova osposobljavanja: tečajevi pružanja prve pomoći u neurbanim područjima; tečaj spašavanja u zimskim uvjetima; tečaj spašavanja u ljetnim uvjetima i stijenskog spašavanja; tečaj speleo spašavanja; tečaj skijanja | I- IV. kvartal |
| Nabava osobne i skupne opreme | Nabava skupne opreme:  - užad statička i dinamička  - užad pomoćna  - karabineri  - klinovi, spitevi i fiksevi  - tehnička pomagala (koloture, blokeri, desenderi)  - odijela i oprema za spašavanje na vodi  - sprave za spašavanje sa žičara  - sprave za spašavanje sa visokih stabala  - GPS uređaji  - bespilotne letjelice  - akije (“čamci” za transport unesrećenog po snijegu)  - marinerove, vakuum, speleo i druge nosiljke  - sanitetski materijal  - radiostanice i ostali elektronski uređaji  - lavinski primopredajnici  - baterijske svjetiljke i dr.  - oprema za vozila i čamce |  |
| Nabava osobne opreme:  - odore zimske  - cipele  - kacige  - pojasevi  - sprave za penjanje i spuštanje po užetu  - karabineri  - ruksaci  - svjetiljke  - ostala osobna oprema | I- IV. kvartal |

Zaključak:

Kontinuiranim osposobljavanjem i uvježbavanjem članova HGSS-a Stanice Zagreb održat će se razina spremnosti operativnog djelovanja. Nabavom opreme unaprijedit će se sustav odgovora na krizne situacije te će se stvoriti dobra podloga za pravodoban i pravilan odgovor na buduće krizne situacije.

***Udruge građana od interesa za sustav civilne zaštite***

Potrebno je i nadalje održavati redovite sastanke s predstavnicima i članovima udruga građana koje su do sada sudjelovale u sustavu civilne zaštite i uspostaviti komunikaciju s ostalim udrugama građana od interesa za sustav civilne zaštite. Uz navedeno, tijekom 2024. bit će potrebno, u skladu sa Zakonom o sustavu civilne zaštite (Narodne novine 82/15, 118/18, 31/20, 20/21, 114/22), odrediti udruge građana od interesa za sustav civilne zaštite, a sukladno izrađenom prijedlogu kriterija za izbor udruga građana od interesa za sustav civilne zaštite te početi pratiti njihove operativne kapacitete.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| Analiziranje odabira te preciziranje operativnih kapaciteta udruga građana od interesa za sustav civilne zaštite sa sjedištem na području Grada Zagreba | Na temelju podataka dostupnih u registru udruga Ministarstva pravosuđa i uprave provjerit će se udruge građana sa sjedištem na području Grada Zagreba od interesa za sustav civilne zaštite. | III. kvartal |
| Donošenje odluke o određivanju udruga građana od interesa za sustav civilne zaštite na području Grada Zagreba | IV. kvartal |
| Nastavak suradnje s Klubom za obuku službenih i sportskih pasa "Zagreb" (KOSSP), Zagrebačkim speleološkim savezom i Zagrebačkim radioamaterskim savezom | Zajedničko sudjelovanje u dogovorima o planiranju vježbi, sudjelovanje u vježbama, evaluaciji vježbi, operativnim sastancima, osposobljavanje i opremanje članova udruga | tijekom 2024. |

Zaključak:

Tijekom 2024. provjerit će se kapaciteti udruga građana sa sjedištem na području Grada Zagreba od interesa za sustav civilne zaštite i nastavit će se suradnja s udrugama građana od interesa za sustav civilne zaštite. Dodatno će se provjeriti operativni kapaciteti udruga građana izdvojenih na temelju prijedloga kriterija za izbor udruga građana od interesa za sustav civilne zaštite te nakon toga donijeti odluka o određivanju udruga građana od interesa za sustav civilne zaštite na području Grada Zagreba. Osim navedenoga, s udrugama građana koje su već sudjelovale u operativnim aktivnostima planirat će se zajedničke vježbe, a nakon održanih vježbi provest će se evaluacija s ciljem poboljšanja operativne učinkovitosti. S udrugama građana od interesa za sustav civilne zaštite održavat će se redoviti sastanci kako bi se zadržala visoka razina spremnosti članstva.

***Postrojbe civilne zaštite opće namjene Grada Zagreba***

Potrebno je nastaviti s popularizacijom sustava civilne zaštite u javnosti svim komunikacijskim kanalima i medijima.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| Maksimalno iskoristiti prisutnost medija (prisutnost na društvenim mrežama) radi popularizacije, stvaranja imidža i zajedničkog kolektivnog identiteta | - nastavak postojećih aktivnosti korištenjem medija i razmatranje novih prijedloga | kontinuirano |
| Poticanje uključivanja srednjoškolaca u sustav civilne zaštite | - razmatranje novih načina uključivanja srednjoškolaca u sustav civilne zaštite | IV. kvartal |
| Popunjavanje postrojbi civilne zaštite opće namjene | - zaprimanje dobrovoljnih prijava | kontinuirano |
| - uvođenje pripadnika u evidenciju |
| - podjela osobne zaštitne opreme |
| Sudjelovanje pripadnika postrojbi civilne zaštite opće namjene u vježbama sustava civilne zaštite Grada Zagreba | - osposobljavanje i uvježbavanje postrojbi civilne zaštite opće namjene svih 17 GČGZ | tijekom 2024. |
| - pripremni sastanci s upravljačkim skupinama postrojbi, izrada elaborata vježbi, evaluacija vježbi | sukladno godišnjem planu vježbi za 2024. |

Zaključak:

Nastavit će se s popularizacijom sustava civilne zaštite u javnosti te pokrenuti nove sveobuhvatnije kampanje koje će uključivati vidljivost na društvenim mrežama. Poradit će se na poticanju uključivanja srednjoškolaca i drugih građana u sustav civilne zaštite na primjeren način. Nastavit će se redovne aktivnosti popunjavanja postrojbi civilne zaštite opće namjene, opremanje pripadnika i uvođenje pripadnika u evidenciju.

Izvršit će se osposobljavanje i uvježbavanje postrojbi civilne zaštite opće namjene svih 17 GČGZ.

***Postrojbe civilne zaštite specijalističke namjene Grada Zagreba***

Potrebno je intenzivirati osposobljavanje pripadnika postrojbi civilne zaštite specijalističke namjene.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| Sudjelovanje na vježbama sustava civilne zaštite Grada Zagreba | - pripremni sastanci, izrada elaborata vježbi, evaluacija vježbi | sukladno godišnjem planu vježbi za 2024. |
| Osposobljavanje pripadnika specijalističkih postrojbi civilne zaštite | - osposobljavanje za traganje i spašavanje iz ruševina provodit će se redovitim nastavnim temama | kontinuirano tijekom 2024., prema Planu osposobljavanja i usavršavanja |
| - osposobljavanje provedeno od strane Hrvatske gorske službe spašavanja (ITLS tečaj), Nastavnog zavoda za hitnu medicinu Grada Zagreba i Hrvatskog Crvenog križa | I. kvartal |
|  |  |

Zaključak:

Nastavit će se s redovnim aktivnostima osposobljavanja pripadnika postrojbi civilne zaštite specijalističke namjene te će se provesti dodatno osposobljavanje od strane Hrvatske gorske službe spašavanja (ITLS tečaj), Nastavnog zavoda za hitnu medicinu Grada Zagreba i Hrvatskog Crvenog križa.

***Pravne osobe od interesa za sustav civilne zaštite na području Grada Zagreba***

Grad Zagreb ne može utjecati na razvoj ljudskih potencijala i operativnih kapaciteta pravnih osoba od interesa za sustav civilne zaštite na području Grada Zagreba, ali će kontinuirano pratiti njihov razvoj radi utvrđivanja operativnih sposobnosti za sudjelovanje u aktivnostima sustava civilne zaštite.

***Povjerenici i zamjenici povjerenika civilne zaštite* *Grada Zagreba***

Potrebno je provoditi redovito ažuriranje evidencije povjerenika i zamjenika povjerenika te imenovati nove. Kako bi se omogućio rad povjerenika i zamjenika povjerenika, potrebno ih je uputiti na osposobljavanje te izraditi smjernice za procjenu ugroženosti na području njihove odgovornosti.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| Osposobljavanje povjerenika i zamjenika povjerenika civilne zaštite Grada Zagreba | - upućivanje povjerenika i zamjenika povjerenika na osposobljavanje | tijekom 2024. |
| - vođenje evidencije povjerenika i zamjenika povjerenika | kontinuirano |
| Izrada smjernica za povjerenike i zamjenike povjerenika za procjenu ugroženosti njihovih područja odgovornosti | - priprema, izrada i distribucija materijala povjerenicima i zamjenicima povjerenika | III. kvartal |
| Ažuriranje evidencije povjerenika i zamjenika povjerenika civilne zaštite Grada Zagreba i imenovanje novih povjerenika i zamjenika povjerenika civilne zaštite Grada Zagreba | - ažuriranje evidencije povjerenika i zamjenika povjerenika | kontinuirano |
| - imenovanje novih povjerenika i zamjenika povjerenika | tijekom 2024. |

Zaključak:

Potrebno je povjerenike i zamjenike povjerenika uputiti na osposobljavanje od strane Nastavnog nacionalnog središta civilne zaštite kako bi se realizirale planirane aktivnosti. Nakon osposobljavanja povjerenika i zamjenika povjerenika civilne zaštite Grada Zagreba izradit će se pomoćni materijali za povjerenike i zamjenike povjerenika radi olakšavanja njihova rada. Sukladno potrebama imenovat će se novi povjerenici i zamjenici povjerenika.

**b) OPREMANJE I RAZVOJ SUSTAVA CIVILNE ZAŠTITE GRADA ZAGREBA**

Potrebno je pratiti nova tehnološka rješenja od interesa za sustav civilne zaštite te nastaviti nabavu osobne i skupne opreme za postrojbe civilne zaštite opće i specijalističke namjene Grada Zagreba.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| Kontinuirano praćenje novih tehnoloških rješenja od interesa za sustav civilne zaštite Grada Zagreba | - permanentno praćenje novih tehnoloških rješenja radi usklađivanja iskazanih potreba (ponajprije postrojbi civilne zaštite specijalističke namjene Grada Zagreba) za specijaliziranom opremom  - razmjena iskustava o korištenju novih tehnoloških rješenja između domaćih i inozemnih sudionika iz sustava civilne zaštite | kontinuirano |
| Definiranje obrasca za iskaz potreba postrojbi civilne zaštite specijalističke namjene | - održavanje pripremnog sastanka s upravljačkim skupinama postrojbi civilne zaštite specijalističke namjene | IV. kvartal |
| Nabava osobne i skupne opreme za postrojbe civilne zaštite opće i specijalističke namjene Grada Zagreba | - utvrđivanje potreba i provođenje javne nabave | kontinuirano/  po potrebi |
| Nabava osobne i skupne opreme za članove udruga građana od interesa za sustav CZ | - utvrđivanje potreba i provođenje javne nabave | kontinuirano/  po potrebi |

Zaključak:

Kontinuirano će se nastaviti proaktivna suradnja s tvrtkama koje mogu prezentirati inovativnu opremu od interesa za sustav civilne zaštite te će se nastaviti nabavljati osobna i skupna oprema za postrojbe civilne zaštite opće i specijalističke namjene Grada Zagreba sukladno financijskim mogućnostima Grada Zagreba.

**c) DOSTUPNOST INFORMACIJA**

Potrebno je redovito nadopunjavati geografsko-informacijski sustav za hitne situacije novim informacijama, osigurati pristup informacijama iz područja sustava civilne zaštite zainteresiranoj javnosti te kontinuirano unapređivati komunikaciju primjenom svih komunikacijskih alata.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| Nastaviti s dodatnom edukacijom i vježbama uspostavljanja komunikacije kako bi se omogućio prijenos informacija i podataka u trenutku nefunkcioniranja redovnih sustava komunikacija | - održavanje zajedničke vježbe | kontinuirano |
| Praćenje izrade i analiza operativnih planova pravnih osoba od interesa za sustav civilne zaštite | - pružanje stručne pomoći pravnim osobama tijekom izrade, izdvajanje bitnih podataka (kontakti i operativni kapaciteti) | po potrebi |
| Praćenje izrade i analiza operativnih planova i procjena rizika pravnih osoba koje obavljaju djelatnost korištenjem opasnih tvari | - izdvajanje bitnih podataka (radijusi ugroženosti i kontakti) | po potrebi |
| Edukacija djece | - održavanje edukacije za djecu predškolske, školske i srednjoškolske dobi | kontinuirano |
| Testiranje funkcionalnosti komunikacijskog sustava za hitne situacije Grada Zagreba | - redovna provjera opreme | kontinuirano |
| Nadopunjavanje geografsko-informacijskog sustava za hitne situacije | - prikupljanje novih podataka od interesa za sustav civilne zaštite | kontinuirano |
| Redovito ažuriranje i nadopunjavanje baze podataka pripadnika postrojbi civilne zaštite Grada Zagreba | - ažuriranje evidencije pripadnika i upis novih pripadnika | kontinuirano |
| Izrada nove baze podataka za pripadnike sustava CZ Grada Zagreba | - razvoj projekta izrade baze podataka o pripadnicima po fazama | tijekom 2024. |
| Prikupljanje podataka o resursima građevinskih tvrtki | - iniciranje sastanka s predstavnicima građevinskih tvrtki i dopuna podataka | I. kvartal |

Zaključak:

Tijekom 2024. nastavit će se s vježbama uspostave komunikacije te će se redovito testirati funkcionalnost komunikacijskog sustava za hitne situacije Grada Zagreba. Kontinuirano će se prikupljati podaci o resursima građevinskih tvrtki, ažurirati i nadopunjavati baza podataka pripadnika postrojbi civilne zaštite Grada Zagreba te će se kao i do sada nastaviti edukacija djece. Pristupit će se izradi nove baze podataka za pripadnike sustava CZ Grada Zagreba.

**d) SURADNJA SA ZNANSTVENIM INSTITUCIJAMA**

Težište će biti na novim znanstvenim spoznajama iz područja utjecaja klimatskih promjena na povećavanje rizika života u urbanoj zoni Zagreba te je stoga nužno inicirati konferencije i projekte navedene tematike.

| **Ciljevi iz Smjernica** | **Opis planiranih aktivnosti** | **Rok** |
| --- | --- | --- |
| Suradnja sa znanstvenom i stručnom zajednicom (suradnja s Rudarsko-geološko-naftnim fakultetom, Geodetskim fakultetom i Građevinskim fakultetom) | - suradnja s Građevinskim fakultetom Sveučilišta u Zagrebu u projektu „CRISAFE - Critical infrastructure and population early warning systems for multi hazard cascading events” | kontinuirano |
| - nastavak suradnje u projektu Multisenzorsko zračno snimanje Republike Hrvatske za potrebe procjene smanjenja rizika od katastrofa | kontinuirano |

Zaključak:

Tijekom 2024. nastavit će se suradnja sa znanstvenom zajednicom.

**PLANSKI DOKUMENTI**

Nakon usvajanja nove Procjene rizika od velikih nesreća za područje Grada Zagreba, tijekom 2023. godine pristupilo se izradi novog Plana djelovanja civilne zaštite Grada Zagreba jer je Procjena rizika od velikih nesreća za područje Grada Zagreba osnova za izradu Plana djelovanja civilne zaštite Grada Zagreba. Napisana su dva nova poglavlja („Mjere i aktivnosti sustava civilne zaštite u slučaju aktiviranja klizišta“ i „Mjere i aktivnosti sustava civilne zaštite u slučaju nastanka nesreća na odlagalištima otpada“), prikupljeni su i ažurirani potrebni statistički podaci te je planirano da Plan bude upućen na javno savjetovanje tijekom listopada 2023. godine.

Budući je u rujnu 2023. Vlada RH donijela Državni plan djelovanja civilne zaštite, s kojim moraju biti usklađeni planovi nižih razina sukladno članku 24. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti o postupku njihovog donošenja (Narodne novine 66/21) koji propisuje da posebni dio plana djelovanja civilne zaštite JLP(R)S sadrži razradu svake od mjera civilne zaštite iz Državnog plana, pristupilo se usklađivanju izrađenog Plana s propisanim obvezama na državnoj razini. Očekuje se da će novi Plan djelovanja civilne zaštite Grada Zagreba biti usvojen u I. kvartalu 2024. godine.

Tijekom 2024. godine pristupit će se izradi Smjernica za organizaciju i razvoj sustava civilne zaštite na području Grada Zagreba za razdoblje od 2025. do 2028. koje moraju biti usvojene u IV. kvartalu 2024. godine. Njima se utvrđuju prioriteti na području civilne zaštite za rok od četiri godine.

| **Ciljevi** | **Opis planiranih aktivnosti** | **Rok** |
| --- | --- | --- |
| Izrada novog plana djelovanja civilne zaštite Grada Zagreba sukladno novoj procjeni rizika od velikih nesreća za područje Grada Zagreba | - usklađivanje izrađenog Plana s Državnim planom djelovanja civilne zaštite | I. kvartal |
| Izrada Smjernica za organizaciju i razvoj sustava civilne zaštite na području Grada Zagreba za razdoblje od 2025. do 2028. | - analiza planiranog i ostvarenog, predlaganje novih aktivnosti | IV. kvartal |
| Ažuriranje Vanjskog plana zaštite i spašavanja u slučaju nesreća koje uključuju opasne tvari za područja postrojenja TE-TO Zagreb operatera HEP - Proizvodnja d.o.o., Terminal Žitnjak operatera JANAF d.d. i UNP1 Zagreb operatera INA - Industrija nafte d.d. (Službeni glasnik Grada Zagreba 1/20, u daljnjem tekstu: Vanjski plan) | - izrada/dopuna Vanjskog plana u slučaju zaprimanja zahtjeva za izradu/dopunu Vanjskog plana | po potrebi |

Zaključak:

Izvršit će se usklađivanje izrađenog Plana djelovanja civilne zaštite Grada Zagreba s Državnim planom djelovanja civilne zaštite, izradit će se Smjernice za organizaciju i razvoj sustava civilne zaštite na području Grada Zagreba za razdoblje od 2025. do 2028. te će se izraditi/dopuniti Vanjski plan u slučaju zaprimanja zahtjeva za izradu/dopunu Vanjskog plana.

**FINANCIRANJE SUSTAVA CIVILNE ZAŠTITE**

Financiranje sustava civilne zaštite u 2024. temelji se na proračunu Grada Zagreba za 2024. i projekcijama proračuna Grada Zagreba za 2025. i 2026.

Obzirom da je u trenutku objave nacrta Plana razvoja sustava civilne zaštite Grada Zagreba za 2024. prijedlog Proračuna Grada Zagreba za 2024. u fazi izrade, navedeni podaci nisu uneseni u nacrt Plana razvoja sustava civilne zaštite Grada Zagreba za 2024.

**ZAKLJUČAK**

Uspješan razvoj sustava civilne zaštite može se temeljiti isključivo na sinergiji kvalitetnih i provedivih planskih dokumenata, dostatne opremljenosti i operativne osposobljenosti sudionika sustava civilne zaštite, suradnji sa znanstvenom i stručnom zajednicom sa svrhom prikupljanja točnih i pouzdanih podataka o rizicima na području Grada Zagreba i primjeni novih tehnoloških rješenja te edukaciji stanovništva.

Slijedom navedenoga, osnovni naglasci razvoja sustava civilne zaštite u 2024. bit će na:

-   osposobljavanju i edukaciji Stožera i stožera GČGZ-a

-   nastavku kvalitetne suradnje s udrugama građana od interesa za sustav civilne zaštite

-   promoviranju sustava civilne zaštite s ciljem povećanja broja pripadnika postrojbi civilne zaštite opće namjene

-   izradi i distribuciji materijala koji će povjerenicima i zamjenicima povjerenika olakšati provođenje njihovih dužnosti

- usklađivanju izrađenog Plana djelovanja civilne zaštite Grada Zagreba s Državnim planom djelovanja civilne zaštite

- izradi Smjernica za organizaciju i razvoj sustava civilne zaštite na području Grada Zagreba za razdoblje od 2025. do 2028.

-   ažuriranju planskih dokumenta iz područja sustava civilne zaštite

-   sudjelovanju u projektima sa znanstvenom i stručnom zajednicom s ciljem prikupljanja točnih i pouzdanih podataka potrebnih za procjenu rizika od nastanka velikih nesreća i katastrofa

-   prikupljanju informacija o novim tehnologijama i mogućnostima primjene novih tehnoloških rješenja od interesa za funkcioniranje i razvoj sustava civilne zaštite

-   educiranju cjelokupnog stanovništva na području Grada Zagreba o postojećim rizicima i prijetnjama te načinu optimalnog postupanja u takvim situacijama

-   planiranje i održavanje vježbi sukladno Planu vježbi civilne zaštite na području Grada Zagreba za 2024.

-   popunjavanje, osposobljavanje i uvježbavanje postrojbi civilne zaštite opće namjene svih gradskih četvrti Grada Zagreba

-   educiranje djece predškolske dobi, osnovnoškolaca i srednjoškolaca.

**ZAVRŠNA ODREDBA**

Ovaj će plan biti objavljen u Službenom glasniku Grada Zagreba.

KLASA:

URBROJ:

Zagreb, X. prosinca 2023.

Predsjednik

Gradske skupštine

**Joško Klisović, v. r.**